google/wiki40b huggingface dataset:
Alosterna tabacicolor

Utseende

En liten til middelsstor (6-10 mm), gulbrun, slank trebukk. Antennene er nesten så lange som kroppen, det innerste leddet lyst gulbrunt, de øvrige noe mørkere. Hodet er nokså bredt med kantede tinninger og kraftig, tvert innsnørt hals. Pronotum er noe lengre enn bredt, klokkeformet sett ovenfra, med bakhjørnene litt trukket ut, og noe mørkere på farge enn resten av dyret. Dekkvingene er til sammen bare litt bredere enn pronotum, nesten parallellsidige, gulbrune, grovt og tett punkterte. Beina er slanke, ensfarget gulbrune. Larven er opptil 15 millimeter lang, med tre par korte bein, spredte, lange hår på bakkroppen, særlig det bakerste leddet.

Levevis

Larven lever i døde trær av mange ulike slag, også busker som bergflette og trollhegg. Veden er gjerne angrepet av hvitråte. Larven kan også leve mellom sopprik førna under trær, og har blitt funnet i gamle kongler. Utviklingen tar to år. De voksne billene kan finnes på blomster i juni-juli.

Utbredelse

Arten er utbredt i det meste av Europa, unntatt de sørligste delene, og østover til Sibir. I Norge er den utbredt i Sør-Norge, men det er få funn fra Vestlandet, dessuten finnes den lokalt i Nord-Norge.
«Abeille Bourbon»

«Abeille Bourbon» er et kystvaktskip i den franske marinen, som ble satt i drift våren 2005. Skipet erstatter skipet «Abeille Flandre», som ble satt i drift i 1979.
Skroget ble bygd i Polen og var innom Florø for videre håndjusteringer. Installering av utstyr og ferdigstilling foregikk på Myklebust verft i Gursken i Sande kommune. Skipet er designet av Rolls-Royce Marine/Ulstein Technology og er beslektet med KV «Harstad» sitt design. Kystvaktskipet er spesielt utstyrt for sleping, oljevern og generelle kystvaktoppgaver.
Les Abeilles International, et slepebåtselskap i Bourbon-gruppa, har kontrahert «Abeille Bourbon» og søsterskipet «Abeille Liberté» som fortsatt er under produksjon. Les Abeilles Inernational har kontrakt med den franske marinen om standby-tjenester langs den franske kysten. Skipet ble døpt i Brest 13. april 2005 med den tidligere presidentfruen Bernadotte Chirac som gudmor. Hovedbasen befinner seg også i Brest.
Guindulman

Guindulman er en kommune i provinsen Bohol på Filippinene. Under folketellingen i 2000 kom man til et befolkningstall på 29 166.
Oppsal Håndball

Menn

Klubbens A-lag i håndball for menn har blitt seriemestere fem ganger, med sine seire i 1970/71, 1971/72, 1972/73, 1975/76 og 1977/78. Herrelaget ble også norgesmester utendørs i 1964 og 1973.
Laget rykket opp i eliteserien igjen etter at laget kom på tredjeplass i 1. divisjon 2009/10 og vant kvalifiseringskampene mot Sandefjord. Laget berget plassen etter å ha kommet på kvalifiseringsplass 2010/11-sesongen, men etter at klubben ikke maktet å stille lag til første kamp høsten 2011, valgte klubben å trekke laget fra eliteserien.
Klubbens A-lag for menn spiller 2019/20-sesongen i 4. divisjon.
Child of the Future

Child of the Future er et musikkalbum med Motorpsycho, utgitt i 2009.
Lillibeth Lunde Elgstøen

Bakgrunn

Lillibeth Lunde Elgstøen begynte som hallodame og senere fjernsynsvertinne på NRK. Etterhvert ble hun programleder for Ønskekonserten på NRK P1. Senere byttet hun kanal til NRK P2: Hun var lenge programleder for Lørdagsbarnetimen, og var redaktør for Barnetimeboka i 1997. Etter dette tok hun initiativ til og ledet programmet Musikkdilla og sitt helt eget program Lillibeths Lysthus, også disse på NRK P2. I tillegg har hun hatt mange andre roller som journalist og programleder i NRK Radio.
Hun har også jobbet som skuespiller, blant annet på Vikinglandet Tusenfryd og Raukr Viking på Hadeland, og hun har spilt inn lydbøker for NRK og Norges Blindeforbund. I 1999 spilte hun på Det Norske Teatret i stykket Hustruskolen.
Lillibeth Lunde Elgstøen har gitt ut en rekke plater som sanger og forteller. Hennes sangkarriere begynte med medlemskap i Visens Venner og Det Norske Solistkor. Som solist for Solistkoret gjorde hun sin platedebut i 1977, med en fremføring av det klassiske musikkstykket Que Les Maris Sont Bêtes! av Paul Arma. En interesse for å dykke nærmere inn i norsk kulturarv ledet henne til å konkurrere i kveding på Landskappleiken, der hun vant førstepremie i 1985. Utover 80- og 90-tallet opprådte hun i mange radio- og fjernsynsprogrammer, slik som Da Capo!, Husker Du – Med Nogo Attåt og Visebølgen, og hun reiste rundt og holdt konserter. I 1992 ble hun nominert til Spellemannsprisen med platen Kjære Lille Ungen Min.
De senere årene har hun utdannet seg til lektor, og hun underviser idag i spansk og norsk på videregående skole. Hun har en egen blogg, og skriver ofte for spalten «I dag» på baksiden av Klassekampen.
Hun er datter av Prøysenpris-vinner Anne Lise Grøtvik Lunde fra Skien, som grunnla Skien Barneteater og drev dette hele sitt yrkesaktive liv, noe Grøtvik Lunde også fikk den første Skien Kommunes Kulturpris for.
ARIA Charts

ARIA Charts er Australias offisielle hitlister for musikksalg. Listene publiseres ukentlig av Australian Recording Industry Association og består av ulike singellister og albumlister for ulike musikksjangre. ARIA ble landets offisielle, nasjonale hitliste i juni 1988, da ARIA tok over for Kent Music Report som hadde utgitt hitlister siden 1974.

Bakgrunn

Musikkmagasinet Go-Set publiserte Australias første nasjonale hitlister for singler og album. De første singellistene ble publisert 5. oktober 1966 og fortsatte frem til 24. august 1974, da Go-Set gikk inn. Samme år startet imidlertid musikkentusiasten David Kent en ny nasjonal hitliste som erstattet Go-Set-listene fra mai 1974. Kent Music Report var Australias nasjonale hitliste frem til 1988. Noen år tidligere, i 1983, lisensierte Australian Recording Industry Association (ARIA) listen. De første trykte, nasjonale topp 50-listene ble dermed tilgjengelige i landets platebutikker i juli 1983. Disse listene ble kalt Countdown Chart.
13. juni 1988 produserte og publiserte ARIA for første gang sin egen hitliste. Den nye listen, ARIA Charts, ble dermed en konkurrent til Kent Music Report. Sistnevnte fortsatte frem til 1998 under navnet Australian Music Report, men siden 1998 har ARIA Charts vært Australias eneste nasjonale hitliste for musikk.
Fra starten i 1988 ble også samlealbum tatt med på ARIA Charts albumliste, slik det også ble gjort i Kent Music Report. Men fra 2. juli 1989 ble samlealbumene sjaltet ut og satt opp i en egen liste. The ARIA Report hadde fulle lister over de 100 mest populære singlene og albumene og ble første gang publisert i januar 1990. Topp 50-listene opphørte i juni 1998, men gjenoppsto samme år før de opphørte i slutten av år 2000.
ARIA-listene produseres på bakgrunn av fysisk salg, digitalt salg og musikkstrømming fra en rekke musikktilbydere i Australia.
ARIAs nettsted utgir hver uke en topp 50-liste over musikksingler og musikkalbum, en topp 40-liste over digitalt salg og en topp 20-liste over dance-spor. Magasinet ARIA Report publiserer fulle lister, blant annet topp 100 over solgte singler og album, men disse listene er kun tilgjengelig ved betaling.
Bete (bygningsdel)

En bete (norrønt biti) er en bjelke som inngår i det konstruktive skjelettet i grindverk eller i laftehus i byggeskikken i noen norske distrikter. I laftehus spenner beten i bygningens tverr-retning og er laftet inn mellom de to øverste stokkene i langveggene. I et grindverk er den tverrbjelken som forbinder et par staver øverst, og i sin tur bærer den langsgående stavlegjen. I begge byggemåtene er betens viktigste formål å virke som strekkbjelke eller ankerbjelke i hus med sperretak for å hindre at sidetrykket fra sperrene presser veggene utover.
Ordet «bete» er innarbeidet som standard-betegnelse i bygningsforskernes fagspråk. I dialektene finnes også formen bite og andre betegnelser som krone og slind. («Slinder» kan i Hallingdal og Østerdal også betegne et par bjelker i laftehusets lengderetning. I Hallingdal blir disse understøttet av beten og bærer hemsen eller hjallen.)

Symbolsk funksjon

Beten antas å ha fått innpass i bøndenes stuer allerede i middelalderen som en statisk nødvendig bygningsdel for å holde huset sammen, den gang de fleste laftehus hadde rene sperretak. I nyere tid ble åstak eller sperrer understøttet av åser vanlige i mange landsdeler. I slike hus vil beten ikke lenger ha noen konstruktiv funksjon. Likevel inngikk den fremdeles mange steder i byggeskikken. I Gudbrandsdal og Valdres ble beten beholdt i selve stua i våningshus med to etasjer. Der kunne den gjøre en viss nytte ved å understøtte loftsbjelkene, men var ikke lenger uunnværlig.
Årsaken til at beten eller «kruna» ble beholdt i slike stuer, kan være at det knyttet seg symbolske forestillinger til den. I mange bygder markerte den en grense mellom privat og offentlig sone i stua. Det var tillatt for ukjente besøkende å komme inn i stua for å framføre sitt ærend, så lenge de holdt seg på utsiden av beten. For å krysse denne grensen og tre inn i den privat sonen der langbordet sto, trengtes en uttrykkelig invitasjon fra vertsfolket.
Betens symbolske betydning ble mange steder gjort tydeligere ved at den fikk svært grove dimensjoner og ble omhyggelig telgjet, høvlet og ofte profilert. Den kunne få inskripsjoner med årstall og eiernavn, innskåret eller malt, som ytterligere bekreftet at den var en viktig bygningsdel.
Biddulph

Etymologi

Opprinnelse til stedsnavnet Biddulph er antatt å være avledet fra angelsaksiske bī dylfe, i betydningen «ved siden av gropen / steinbruddet». Denne tolkningen er sannsynliggjort ved at det kan påvises gamle steinbrudd over hele dalen, som inneholder ulike bergarter; sandstein, kull, jernmalm, og andre ressurser.
En annen tolkning er at det er en forvanskning fra angelsaksiske Bidulfe, i betydningen «ulvdreper», og som resultat har familien Biddulph en oppreist ulv i sitt våpenskjold. Det er likevel mulig at dette er en senere folkelig etymologi basert på ordlikhet.
I tiden med jern og kull var Biddulph faktisk kalt for Bradley Green mens det opprinnelige stedet for Biddulph var området hvor sognekirken, Grange House, og ruinene av Biddulph Old Hall. Det var ikke før i 1930 at byen ble markert på kartene til Ordnance Survey som sitt gamle navn.
Andenne

Historie

I Sclayn i dette området finnes grottor (Grotte Scladina) med levninger etter 130.000 år gamle bosettinger.
Etter en pilegrimsferd til Roma skal Begga av Landen - datter av Pipin av Landen - ha grunnlagt klostret i Andenne i 692, der hun siden levde som abbedisse frem til sin død i 693. Hun var mor til Pipin av Herstal og farmor til Karl Martell. Etter legenden skal Karl ha vokst opp ved klosteret der han som barn skal ha drept en i trakten herjende bjørn. Som minne av dette benytter byen Andenne fortsatt en bjørn som sitt symbol.
I 883 ble området plyndret av normannere. Greven av Namur lot ødelegge byen i 1059. Tropper fra Liège plyndret byen i 1152 og 1155. Andenne ble også hardt rammet under den såkalte Kukrigen (Guerre de la vache) mellom greven av Namur og fyrstbiskopen av Liège 1275–1278. Fiendskapet mellom Liège og Namur fortsatte på 1400-tallet. Blant annet herjet stryker fra Liège trakten omkring Andenne i 1429. Byen ble atter plyndret i 1467, denne gang av flyktende styrker fra Liège etter slaget ved Brustem.
Allerede i middelalderen ble Andenne kjent for sin leire, som egnet seg godt for keramikk. Byen har siden da vært knyttet til steingodsproduksjon av forskjellig slag. På 1700-tallet startet også en omfattende produksjon av leirpiper og fajanse i Andenne. Det finnet et keramikkmuseum i byen - Musée de la Céramique, og en liten leirpipeproduksjon i Andenelle (Piperie d’Andenelle).
I årene 1764–1778 ble det bygd en stiftskirke i Andenne: Sainte-Begge. Her er den hellige Beggas relikviekrin.
Under første verdenskrig ble Andenne tatt av tyske styrker i august 1914. Under den tyske okkupasjonen lot de tyske styrkene 218 sivile henrette som hevn for angrep fra belgiske motstandsmenn; dette regnes som del av den såkalte voldtekten av Belgia tidlig i krigen.
I 1977 ble byen Andenne sammenslått med omkringliggende landskommuner. Kommunen Andenne er i dag inndelt i ti områder: Andenne, Bonneville, Coutisse, Landenne, Maizeret, Namêche, Sclayn, Seilles, Thon-Samsom og Vezin.
I byens østre utkant ligger den gamle landsbyen Andenelle der en av Belgias best bevarte romanske kirker fra 1112 ligger.
Agogô

Agogô (på jorubansk: bjelle) er en enkel eller dobbel bjelle av metall. Den er i bruk i store deler av verden, men har sitt opphav i Jorbansk musikk og i samba orkester.
Blokken

Blokken er et sted i Sortland kommune i Nordland. Stedet ligger på Hinnøya, ved Sortlandssundet.
Riksvei 822 går forbi Blokken mellom Sigerfjorden og Kaljord i Hadsel.
En viktig bedrift i Blokken er Blokken Skipsverft AS. Blokken hadde tidligere barne- og ungdomsskole, men den ble nedlagt midlertidig i 2005. Skoleelevene i området går i dag på skolen på Hennes i Hadsel.
I marka innafor Blokken ligger flere fiskevann. I rekkefølge oppover i dalen ligger Nedre Blokkvatnet (13 moh.), Midtre Blokkvatnet (19 moh.), Øvre Blokkvatnet (261-245 moh.) og Småvatnan (376, 385 og 431 moh.)
Sortland Orienteringslag har et lite orienteringskart i området mellom Blokken og Djupfjorden.
Vekkerklokke

En vekkerklokke er en klokke som er laget slik at den avgir en alarm på et forutbestemt tidspunkt. Den primære bruken av klokken er å vekke folk fra søvn, men den kan også brukes som en påminnelse. De tradisjonelle vekkerklokkene har bjeller på toppen som ringer på alarmtidspunket. En enkel batteriklokke lager en summende lyd, og det finnes også moderne vekkerklokker som kan snakke, le eller synge.
De nederlandske Antiller under VM i friidrett 2009

De nederlandske Antiller deltok under VM i friidrett 2009 fra 25. til 23. august i Berlin med en utøver.
Selbu Ballklubb

Fotball

A-laget i fotball spiller i 2014 i 5.Divisjon i Trøndelag.
Abzac (Gironde)

Befolkningsutvikling

Antall innbyggere i kommunen Abzac
Referens:INSEE
Nordea-fonden

Nordea-fonden er en dansk stiftelse etablert i 1989 som gir bidrag til aktiviteter innen helse, idrett, natur og kultur. Fondet deler også ut legater til studieopphold i utlandet og har seks legatboliger i sitt hovedkvarter Heerings Gård på Christianshavn i København.
Teluroides

Utbredelse

Artene lever i Australia.
James Albert Turner

Biografi

James Albert Turner startet sin profesjonelle fotballkarriere i Bolton Wanderers i 1888, og i 1893 debuterte han på det engelske landslaget da England slo Wales 6-0 i Stoke. I september 1894 gikk Turner til Stoke City, og to år senere ble Derby County hans tredje klubb. Han spilte for Derby fram til 1898 da han returnerte til Stoke City. James Albert Turner la opp som aktiv spiller i 1899.
Tennis under Asialekene 1966

Tennis under Asialekene 1966. Tennis var en av flere sporter under de femte Asialekene som ble arrangert i Bangkok i Thailand. Det var tredje gangen som tennis var med på programmet i Asialekene. Tennisturneringene ble avviklet i perioden 10. til 20. desember. Det var single- og doubleturnering og lagkonkurranse for både damer og menn og en mixeddoubleturnering. Japan ble beste nasjon med fire gullmedaljer foran Indonesia med tre.
Abbath

Abbath  er et norsk black metal band opprettet i 2015 av tidligere Immortal vokalist og gitarist «Abbath Doom Occulta» etter å ha forlatt Immortal tidligere samme år. Bandet ga ut debutalbumet Abbath 22. januar 2016, som ble nominert til Spellemannprisen 2016 i klassen metal. Bandet spilte live første gang på Tuska Open Air Metal Festival i 2015. I 2017 spilte bandet på Infernofestivalen. Bandets andre album kom i 2019, og singelen Harvest Pyre ble omtalt på Rolling Stone Magazines nettside som “En sang du må kjenne til”
The Kooks

Historie

The Kooks startet ved Brighton Institute of Modern Music, der vokalist og gitarist Luke Pritchard fikk med seg tidligere bassist Max Rafferty på et collegeprosjekt. Dette ble grunnlaget for The Kooks. Etter at gitaristen Hugh Harris og trommeslageren Paul Garred ble med i bandet, bestemte de seg for å ta navnet «Kooks», oppkalt etter sangen fra David Bowies album Hunky Dory fra 1971. Da Virgin Records skulle varemerke navnet fant de ut at et svensk band hadde gitt ut singelen «Too Much of Nothing» under det samme navnet.
The Kooks ga ut sin første EP og spilte på Brightons Free Butt Festival, der de ble oppdaget og raskt signerte for Virgin Records. Deres første album Inside In/Inside Out har solgt over 1,5 millioner eksemplarer, og lå på UK Top 20 i over halve 2006. Hitsingelen, Naïve, ble ifølge Pritchard, skrevet da han var 16 år gammel. 
Etter utgivelsen av Inside In/Inside Out, dro bandet på turné til USA i oktober 2006. Gruppen spilte utsolgte konserter både i New York og Los Angeles. De spilte også for NME/Radio 1 der det ble så mange mennesker at The Kooks måtte slutte å spille på grunn folk som var i fare for å bli klemt ihjel.
The Kooks har mottatt priser som Best New Act ved Q Awards i 2006 og Best UK and Ireland Act ved MTV Europe Music Awards. Bandet har også en BRIT Awards-nominasjon.
Den 24. august 2007 annonserte The Kooks at de er i studio med Tony Hoffer for å jobbe med sangene på det kommende albumet. Albumet Konk, ble utgitt 14. april 2008.
Sensa Anima

Sensa Anima var et norsk heavy metal-band fra Oslo som ga ut én plate i 2000, og siden har gjort lite av seg. De vant Spellemannprisen 2000 i klassen hardrock for debutplaten Synthetic.
Bandet startet som Crownfall på slutten av 90-tallet, men skiftet navn til Sensa Anima.
Bandet besto av Eric Si (Lars Erik Stang Sætheren, vokal), Geir Kildahl (gitar), Terje Andersen (gitar), Sverre Stokland (bass), Thomas Berglie (trommer). Kildahl, Andersen, Stokland og Berglie har alle spilt med Old Man's Child; Stokland og Berglie har også spilt sammen i Khold; Andersen har spilt live med Satyricon, mens "Si" tidligere spilte i Jack In The Box
Conrad Mohr

Familie

Conrad Mohr var sønn av kjøpmann Wilhelm Mohr (1820–1880) og Antoinette Ulrikke Mowinckel (1823–1894) og bror av embetsmannen August Christian Mohr (1847–1918). Han giftet seg for 1. gang 10. juli 1873 med Julie Cecilie Løberg (1854–1875) og for 2. gang 18. april 1879 med Agnete Katharine Kroepelien (1861–1905). Med henne fikk han sønnene godseier Wilhelm Mohr (1886–1978) og geograf Anton Mohr (1890–1968). Gift for tredje gang 15. februar 1907 med Aslaug Nyquist (1879-1959).

Forretningsvirksomhet

Etter å ha fått en grundig handelsutdannelse trådte han i 1877 inn i det bergenske firmaet Aug. C. Mohr & Søn. Etter farens død i 1880 ble han sjef for firmaet sammen med onkelen Anthon Mohr. Etter onkelens død i 1890 ble han eneinnehaver, men opptok Christian Magnus Kjær som kompanjong i 1897. I 1902 trådte han ut av firmaet. I Mohrs tid ble firmaet opparbeidet til å være Norges største kornimportør, særlig ved å utnytte kornmarkedene ved Svartehavet.

Conrad Mohrs legat

24. september 1917 stiftet Mohr «Conrad Mohrs legat» med en egenkapital på én million kroner. Rentene av legatet skulle anvendes til reisestipender for forfattere, skuespillere, malere, billedhuggere og journalister, samt for personer som ville studere sosialismen. Forslag til utdeling skulle komme fra bestyrelsen i Norsk forfatterforening, Norsk Skuespillerforbund, Bildende kunstnere, Norges presseforbund og Norges sosialdemokratiske arbeiderparti. Legatet ble senere slått sammen med A.C. Houens legat og heter i dag Anton Christian Houens og Conrad Mohrs legat for kunstnere.

Utmerkelser

Conrad Mohr ble i 1887 utnevnt til tysk konsul og hadde ofte befatning med den tyske keiser Wilhelm II under dennes reiser i Norge. I 1918 ble han tysk generalkonsul. Et portretthode av ham, utført av Sofus Madsen, står ved Lille Lungegårdsvann i Bergen. Conrad Mohrs vei på Minde i Bergen er oppkalt etter ham.
Annbjørg (album)

Annbjørg er et musikkalbum med folkemusikkartisten Annbjørg Lien, utgitt i 1989. På dette albumet er det innflytelse fra samarbeid med artister med musikalsk bakgrunn i rock og jazz.
Lake Agassiz

Lake Agassiz var en forhistorisk, enorm bredemt innsjø som lå vest for der hvor De store sjøer ligger idag, dvs. i grenseområdet mellom USA og Canada. Den har navn etter den amerikanske vitenskapsmannen Louis Agassiz, som i 1879 postulerte at sjøen må ha vært skapt av istidssmeltingen. 
Sjøen oppstod i siste istid ved at smeltevann fra det sentrale og nordlige Nord-Amerika hopet seg opp her fordi en isbarriere stengte det videre avløpet mot Atlanterhavet. Arealet kan ha vært inntil 440 000 km². I varmeperioden omkring 10 900 f.Kr. smeltet isbarrieren, og enorme mengder vann flommet ut i Atlanterhavet og skapte elvedalen til dagens St. Lawrence River. Hendelsen skapte en forstyrrelse av temperaturen på den nordlige halvkule, og innledet den midlertidige kuldeperioden 10 900–9 600 f.Kr. som vi kaller yngre dryas. 
Under dette tilbakeslaget med en tusen år lang kuldeperiode er det sannsynlig at Lake Agassiz fyltes på ny. Omkring 6 400 f.Kr. virker det som innsjøen fant tilbake til sitt nordlige avløp mot Hudson Bay, og deretter tømtes gradvis gjennom en periode på kanskje 1000 år. Restene av innsjøen sees idag som Lake Winnipeg, Lake Manitoba og Lake of the Woods i Canada.
Innsjøen har etterlatt mange spor i dag, blant annet elvedalen til elva Minnesota, avsettingene av fruktbar morenejord i elvedalen til Red River of the North, og rester av strender på områder som idag ligger langt fra vann.
Memini

Memini er et globalt digitalt initiativ drevet av frivillige fra forskjellige deler av verden for å rette søkelyset mot såkalte æresdrap internasjonalt
. Memini betyr 'minne' på latin. Memini-initiativet dokumenterer historiene til unge kvinner og menn verden rundt som har blitt drept i "ærens" navn. Det er den største databasen av historier om enkelttilfeller av æresdrap på internett. Et sentralt formål med æresdrap er å viske ut ofrene fra historien. Memini-initiativets hensikt er det motsatte.
Den norske artisten og aktivisten Deeyah grunnla Memini i begynnelsen av 2011.
Morcheeba

Morcheeba er et britisk band som blander electronica, trip hop, downtempo og pop. Bandet består av DJ/produsent Paul Godfrey (1995-), muiti-instrumentalist Ross Godfrey (1995-) og vokalist Skye Edwards (1995-2003 og 2009-).
Ifølge Paul Godfrey er navnet «Morcheeba» en kombinasjon av  det engelske akronymet «MOR» («Middle Of the Road»), en betegnelse på kommersiell og radiovennlig musikk, og «cheeba», et slang-ord for cannabis.
Morcheeba har siden 1995 gitt ut åtte album.
John M. Grunsfeld

Trivia

Grunsfeld, en av de fem ferd-ekspertene på ferden, brakte med seg et Planet Mars-flagg ombord romfergen på STS-103.
Hallvard Ligård

Klubbfotball

Ligård begynte sin karriere i Alvdal, og var en kort periode høsten 2005 innom Drøbak/Frogn, før han gikk til Tynset sesongen etter. Han ble blant annet toppscorer for klubben i 3. divisjon før turen gikk videre til 1. divisjonsspill.

Moss

Hans gode spill for Tynset førte til interesse fra 1.-divisjonsklubben Moss. Ligård ankom Østfold-klubben sammen med Simon Bræmer og Einar Kalsæg i slutten av august 2008.
Ligård slet imidlertid med å sikre seg en plass i førstelaget til Moss, noe som førte til at den lynraske angriperen stort sett fikk kamper for andrelaget i 3. divisjon.

Nybergsund

Hans manglende spilletid førte til at han valgte å signere for 1.-divisjonsklubben Nybergsund i 2008. Dette kom som en kombinasjon mellom å få mer spilletid, samt komme nærmere hjemstedet. Han signerte en kontrakt som varte ut 2010-sesongen.
Etter hans første sesong i Nybergsund endte imidlertid Ligård opp med å trene for hardt, og resultatet av dette var at angriperen ble overtrent. Han prøvde å komme seg tilbake, men det ble ingen annen utvei for Ligård enn å bryte kontrakten med Nybergsund ett år for tidlig.

Tilbake i Alvdal

Etter at han hadde brutt kontrakten med Nybergsund valgte Ligård å returnere til hjemstedet for å igjen spille for Alvdal i 4. divisjon. I den første sesongen var han med på å hjelpe hjemklubben med å rykke opp, mens han året etter bidro til å holde klubben i divisjonen over.
Per 29. juli 2012 har Ligård denne sesongen spilt elleve kamper og scoret tre mål for Alvdal IL i 3. divisjon.